Sklep sveta

z dne 28. julija 2003

o spremembi seznama A iz Priloge 2 Skupnih konzularnih navodil in seznama A iz Priloge 5 Skupnega priročnika o vizumski obveznosti za imetnike pakistanskih diplomatskih potnih listov

(2003/585/ES)

SVET EVROPSKE UNIJE JE –

ob upoštevanju Uredbe Sveta (ES) št. 789/2001 z dne 24. aprila 2001, s katero se Svetu pridržijo izvedbena pooblastila v zvezi z nekaterimi podrobnejšimi predpisi in praktičnimi postopki preverjanja prošenj za vizume [1],

ob upoštevanju Uredbe Sveta (ES) št. 790/2001 z dne 24. aprila 2001, s katero se Svetu pridržijo izvedbena pooblastila v zvezi z nekaterimi podrobnejšimi predpisi in praktičnimi postopki izvajanja mejnih kontrol in nadzora [2],

ob upoštevanju pobude Helenske republike,

ob upoštevanju naslednjega:

(1) Seznam A iz Priloge Skupnih konzularnih navodil in seznam A iz Priloge 5 Skupnega priročnika vsebujeta seznam držav, katerih državljani ne potrebujejo vizuma v eni ali več državah članicah, če so imetniki diplomatskega ali službenega potnega lista, nasprotno pa vizum potrebujejo, če so imetniki navadnega potnega lista.

(2) Helenska republika želi izvzeti iz vizumske obveznosti imetnike pakistanskih diplomatskih potnih listov. Skupna konzularna navodila in Skupni priročnik se torej ustrezno spremenita.

(3) Danska v skladu s členoma 1 in 2 Protokola o stališču Danske, ki je priložen Pogodbi o Evropski uniji in Pogodbi o ustanovitvi Evropske skupnosti, ne sodeluje pri sprejetju tega sklepa, ki je zato ne zavezuje niti ga ni dolžna uporabljati. Glede na to, da sklep predstavlja nadgradnjo schengenskega pravnega reda po določbah naslova IV tretjega dela Pogodbe o ustanovitvi Evropske skupnosti, se Danska v skladu s členom 5 navedenega protokola v šestih mesecih, po tem, ko Svet sprejme ta sklep, odloči, ali ga bo prenesla v svojo nacionalno zakonodajo.

(4) V zvezi z Islandijo in Norveško ta sklep predstavlja nadaljnji razvoj določb schengenskega pravnega reda v smislu Sporazuma, sklenjenega med Svetom Evropske unije ter Republiko Islandijo in Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda [3], ki spadajo na področje iz točke A člena 1 Sklepa Sveta 1999/437/ES z dne 17. maja 1999 o nekaterih izvedbenih predpisih za uporabo navedenega sporazuma [4].

(5) Ta sklep predstavlja razvoj določb schengenskega pravnega reda, v katerem Združeno kraljestvo ne sodeluje, v skladu s Sklepom Sveta 2000/365/ES z dne 19. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda [5]; Združeno kraljestvo torej ne sodeluje pri njegovem sprejetju in ga sklep zato ne zavezuje niti ga ni dolžno uporabljati.

(6) Ta sklep predstavlja razvoj določb schengenskega pravnega reda, pri katerem Irska ne sodeluje, v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda [6]; Irska torej ne sodeluje pri njegovem sprejetju in je sklep zato ne zavezuje niti ga ni dolžna uporabljati.

(7) Ta sklep predstavlja akt za nadgradnjo schengenskega pravnega reda oz. je z njim povezan v smislu člena 3(2) Akta o pristopu iz leta 2003 –

SKLENIL:

Člen 1

Seznam A iz Priloge 2 Skupnih konzularnih navodil in seznam A iz Priloge 5 Skupnega priročnika se spremenita na naslednji način:

V stolpec GR se za Pakistan vnese črka "D".

Člen 2

Ta sklep se uporablja od 1. septembra 2003.

Člen 3

Ta sklep je naslovljen na države članice v skladu s Pogodbo o ustanovitvi Evropske skupnosti.

V Bruslju, 28. julija 2003

Za Svet

Predsednik

F. Frattini

[1] UL L 116, 26.4.2001, str. 2.

[2] UL L 116, 26.4.2001, str. 5.

[3] UL L 176, 10.7.1999, str. 36.

[4] UL L 176, 10.7.1999, str. 31.

[5] UL L 131, 1.6.2000, str. 43.

[6] UL L 64, 7.3.2002, str. 20.

--------------------------------------------------